SKRIFTLIG FORESPØRGSEL E-2216/99

af Enrico Ferri (PPE-DE) til Kommissionen

(29. november 1999)

Om: Anvendelse af princippet om fri udveksling af tjenesteydelser (EF-traktatens artikel 49) i forbindelse med bestemmelserne om personlig brug af parabolantenner

Privatpersoner gør i stadig højere grad brug af parabolantenner til modtagelse af tv- og radioprogrammer samt af informationssamfundets tjenester. Parabolantennerne er derfor en vigtig faktor i den grænseoverskridende økonomiske og kulturelle integration i Europa.

Dette middel til modtagelse værdsættes specielt af de borgere, som er bosat i udlandet og ønsker at modtage oplysninger fra deres hjemland for at bevare båndene til dette.

Der skal desuden henvises til artikel 10 i den europæiske konvention om menneskerettigheder og grundlæggende frihedsrettigheder, hvori retten til at give eller modtage meddelelser fastslås.

Kommissionen har for nylig iværksat traktatbrudsprocedurer med henblik på fjernelse af visse skattemæssige og administrative pålæg, som nogle medlemsstater har indført over for anvendelsen af enkeltpersoners brug af parabolantenner.

I nogle medlemsstater forberedes der lovbestemmelser om brugen af parabolantenner.

Det er nødvendigt at fastlægge overordnede kriterier, som er tilstrækkeligt klare til, at der kan gennemføres en tilpasning af princippet om fri udveksling af tjenesteydelser på det indre marked med krav om beskyttelse af målsætningerne for byplanlægning for at minimere virkningerne for æstetik og arkitektur og indføre bestemmelser herom, navnlig nær områder af historisk og kunstnerisk værdi.

Mener Kommissionen ikke, at der bør udarbejdes retningslinjer (f.eks. i form af fortolkende tekster, som der er talrige eksempler på) med henblik på at skabe klarhed om rækkevidden og virkningerne af princippet om fri udveksling af tjenesteydelser i det indre marked (EF-traktatens artikel 49) i forbindelse med bestemmelser om anvendelse af parabolantenner? Med et sådant initiativ ville man ikke bare kunne gøre det lettere for lovgiverne i de enkelte lande at træffe beslutninger og udstikke retningslinjer og for de lokale forvaltninger at overholde fællesskabsbestemmelserne, men de enkelte brugere kunne også opnå større retssikkerhed danne sig et overblik over de forskellige udbydere i sektoren.

Svar afgivet af Frederik Bolkestein på Kommissionens venge

(20. januar 2000)

Kommissionen understreger, at den finder den af det ærede parlamentsmedlem fremsatte forespørgsel af stor betydning, eftersom parabolantenner i stigende omfang anvendes til modtagelse af særlig grænseoverskridende tjenester, som radio- og tv-programmer og de forskellige tjenester i forbindelse med informationssamfundet, der nu sendes pr. satellit.

Derfor har Kommissionen også i de seneste år indledt overtrædelsesprocedurer over for visse medlemsstater i forbindelse med skattemæssige og administrative hindringer i enkeltpersoners brug af parabolantenner.

Disse overtrædelsesprocedurer, hvoraf visse stadig løber, har været rettet mod den forpligtelse, der findes i visse nationale bestemmelser generelt på kommunalt plan til at pålægge, at der før opsætningen af hver enkelt antenne indhentes en administrativ tilladelse eller at der skal betales en årlig afgift, der ydermere ofte er af betydeligt omfang.

Som allerede udtrykt(1) finder Kommissionen, at disse tiltag på grund af deres diskriminerende og under alle omstændigheder uforholdsmæssige natur ikke er forenelige med det grundlæggende princip om fri bevægelighed for tjenesteydelser i det indre marked, som fastsat i EF-traktatens artikel 49 (tidligere artikel 59).

Kommissionen finder imidlertid også, som det ærede parlamentsmedlem understreger, at de nationale myndigheder kan tage særlige hensyn til bekyttelsen af historiske og kunstneriske værdier, naturligvis under overholdelse af kriterierne om ikke-diskriminering, nødvendighed og proportionalitet, i overensstemmelse med Domstolens faste retspraksis i forbindelse med den frie bevægelighed for tjenesteydelser.

I henhold til disse betragtninger og den levende interesse, som offentligheden har udvist over for de ovennævnte overtrædelsesprocedurer vil Kommissionen nøje overveje det af det ærede parlamentsmedlem fremsatte forslag om snarligt at udarbejde et dokument, der over for de interesserede parter (brugere, operatører og nationale myndigheder) fastlægger omfanget og virkningen af artikel 49 i forbindelse med anvendelse af parabolantenner.

Det bør også bemærkes, at Kommissionen fornylig har vedtaget en meddelelse(2) om den fremtidige strategi for det indre marked, der netop har sat fokus på perspektiverne for den digitale tidsalder og fremme af forbrugernes økonomiske interesser.

(1) IP/99/281 af 3. maj 1999.

(2) KOM(1999) 624 endelig udg.